Aprovat el real decret amb les mesures per a la Nova Normalitat
2025-07-24

El Govern ha aprovat, en Consell de Ministres, el reial decret llei que estableix les bases que regiran en la nova normalitat. El text, impulsat pel Ministeri de Sanitat i de Transports, Mobilitat i Agenda Urbana, ha quedat contemplat en el BOE d’aquest 10 de juny de 2020 i té per objecte establir les mesures urgents de prevenció, contenció i coordinació necessàries per a fer front a la crisi sanitària ocasionada pel COVID-19, així com previndre possibles rebrots, amb vista a la superació de la fase III del Pla per a la Transició cap a una Nova Normalitat per part d’algunes províncies, illes i unitats territorials i, eventualment, l’expiració de la vigència de l’estat d’alarma declarat pel Reial decret 463/2020, de 14 de març.

En l’àmbit de la prevenció i la higiene, la mesura més destacada és que es manté l’obligatorietat de les màscares, sempre que no es puga garantir la distància interpersonal mínima d’1,5 metres en la via pública, en espais a l’aire lliure i en espais tancats d’ús públic o que es troben oberts al públic, així com en els transports. L’incompliment d’aquesta norma serà sancionat amb multes de fins a 100 euros i seran les comunitats autònomes i les entitats locals a les quals els correspondrà les funcions de vigilància, inspecció i control.

També es contempla l’adopció de mesures de prevenció i higiene a l’entorn de treball, com ara l’ordenació dels llocs de treball o l’organització dels torns per a evitar aglomeracions, així com en els establiments comercials, en els centres residencials de caràcter social o en les activitats d’hostaleria i restauració.

El reial decret incorpora, a més, totes les mesures necessàries per a garantir la disponibilitat de mascaretes quirúrgiques, gels hidroalcohòlics i altres productes sanitaris necessaris per a la protecció de la salut, en tots els àmbits.

La norma aprovada recull la declaració expressa de la  COVID com a malaltia “de declaració obligatòria urgent” i introdueix el deure de les comunitats autònomes de subministrar informació quan es produïsquen situacions d’emergència per a la salut pública, per a garantir l’adequada coordinació entre les autoritats sanitàries i reforçar el funcionament del Sistema Nacional de Salut. Així, s’hauran de continuar facilitant, per part de les CA, les dades necessàries per al seguiment i la vigilància epidemiològica de la COVID-19, així com la situació de la capacitat assistencial i necessitats de recursos humans i material.

Els serveis de salut garantiran que, en tots els nivells de l’assistència, i de manera especial en l’atenció primària, se li realitzarà a tot cas sospitós una prova diagnòstica per PCR o una altra tècnica de diagnòstic molecular, tan prompte com siga possible.

Quant als centres residencials de persones majors o amb necessitats especials, les administracions competents hauran de garantir la coordinació d’aquests centres i disposar de plans de contingència per COVID-19 orientats a la identificació precoç de possibles casos entre residents i treballadors, i els seus contactes.

El reial decret recull també una sèrie de previsions sobre els controls sanitaris i operatius en aeroports i en ports d’interés general. Així, com a gestora de la xarxa d’aeroports, AENA posarà a la disposició de Sanitat Exterior els recursos humans, sanitaris i de suport necessaris, amb la finalitat de garantir el control sanitari de l’entrada de passatgers de vols internacionals. D’altra banda, afig les disposicions necessàries perquè els operadors de transport puguen anar adaptant l’oferta de transport a l’evolució de la recuperació de la demanda, a fi d’assegurar una adequada prestació del servei, tenint en compte sempre l’atenció a les mesures sanitàries.